Kêrel in hof oor moord op ma, 2 kindersArgieffoto: Kent Williamson ŉ Man (48) sal na verwagting vandag (Vrydag) in die Protea-landdroshof in Soweto verskyn in verband met die moord op sy vriendin en haar twee kinders. Gemeenskapslede het Woensdag die verdagte aan die polisie oorgegee waarna die liggaam van ŉ vrou (47) Donderdag in Zondi naby die Jabulani-koshuis in Soweto gevind is. Die liggame van twee kinders is elders in Mofolopark gevind. Familielede het die oorledenes op 1 November by ŉ polisiestasie in Johannesburg as vermis aangemeld. Faith Mazibuko, Gautengse LUR van Gauteng, het Donderdag haar hartseer uitgespreek oor dié moorde. “Die gruwelike moorde op vroue en kinders vind gereeld in ons samelewing plaas en dit moet ten sterkste veroordeel word. Die grumoord op hierdie onskuldige siele is teleurstellend. Die mishandeling en moord op vroue en kinders moet nooit plaasvind nie. Mans is veronderstel om die beskermers van vroue en kinders te wees,” het Mazibuko gesê. Die LUR het uitgewys dat die voorval plaasgevind het enkele weke voordat die land aan 16 dae van aktivisme teen geweld teen vroue en kinders deelneem. “Hierdie jongste voorval is een van die vele geslagsgebaseerde geweldsverwante voorvalle wat die provinsie die afgelope tyd beleef het,” het Mazibuko gesê.